Papa Benedikto XVI (amezaliwa 16 Aprili 1927; jina la Kilatini: Benedictus XVI; kwa Kiitalia: Benedetto XVI) alikuwa Papa tangu tarehe 19 Aprili 2005, baada ya kifo cha Papa Yohane Paulo II, hadi alipoamua kung'atuka tarehe 28 Februari 2013 kwa sababu ya afya yake kudodora. Alitokea Marktl am Inn, Bavaria, Ujerumani. Mwandamizi wa 264 wa Mtume Petro na Papa wa kwanza kutoka Ujerumani baada ya miaka 1,000 hivi, amefuatwa na Papa Fransisko. Jina lake la kuzaliwa lilikuwa Joseph Alois Ratzinger. Alipadirishwa tarehe 29 Juni 1951 pamoja na kaka yake Georg. Baada ya kupata udaktari katika teolojia na kufundisha miaka kadhaa, alishiriki kama mtaalamu katika Mtaguso Mkuu wa Vatikano II. Tarehe 24 Machi 1977 alichaguliwa na Papa Paulo VI kuwa Askofu mkuu wa Munchen na Frisingen akapewa daraja hiyo tarehe 28 Mei mwaka huohuo. Tarehe 27 Juni mwaka huohuo Paulo VI alimteua pia kardinali na kutokana na cheo hicho alishiriki uchaguzi wa Papa Yohane Paulo I na Yohane Paulo II mwaka 1978. Tarehe 25 Novemba 1981 Yohane Paulo II alimteua kuwa mkuu wa Idara ya Mafundisho ya Imani. Hivyo tarehe 15 Februari 1982 aliacha uongozi wa jimbo kuu akashika kazi hiyo mpya mpaka alipochaguliwa Papa.